PTTGC ตั้งบ.ย่อย “GC Logistics Solutions (Vietnam)” รุกธุรกิจโลจิสติกส์ครบวงจร
PTTGC ตั้งบ.ย่อย "GC Logistics Solutions (Vietnam)" รุกธุรกิจโลจิสติกส์ครบวงจร รองรับขยายตลาดภูมิภาค
14 ม.ค. 2562

บริษัท พีทีที โกลบอล เคมิคอล จำกัด (มหาชน) หรือ PTTGC  ระบุว่า บริษัท จีซี โลจิสติกส์ โซลูชั่นส์ จำกัด (GCL) ซึ่งเป็นบริษัทย่อยของบริษัท ได้ดำเนินการจดทะเบียนจัดตั้งบริษัท GC Logistics Solutions (Vietnam) Company Limited (GCLS VN) แล้วเมื่อวันที่ 16 พ.ย.61 และดำเนินการชำระค่าหุ้นเต็มจำนวน ในวันที่ 10 ม.ค.62  จำนวน 200,000 เหรียญสหรัฐฯ โดย GCL ถือหุ้นในสัดส่วนร้อยละ 100
GCLS VN ได้รับใบรับรอง/ใบอนุญาตที่เกี่ยวข้องเป็นที่เรียบร้อยแล้ว โดยบริษัท GCLS VN มีวัตถุประสงค์เพื่อดำเนินธุรกิจด้านโลจิสติกส์แบบครบวงจร ครอบคลุมการให้บริการด้านพิธีการศุลกากรนำเข้าและส่งออก การขนส่งสินค้า คลังสินค้าเพื่อจัดเก็บและกระจายสินค้าในสาธารณรัฐสังคมนิยมเวียดนาม  ซึ่งเป็นไปตามแผนกลยุทธ์ของบริษัทในการขยายฐานการตลาดในภูมิภาคนี้รวมถึงสาธารณรัฐสังคมนิยมเวียดนาม